‘เศรษฐกิจ-การค้า’ฟื้นตัวชัดธปท.ระบุยอดเช็คเด้งลดฮวบ
ธปท.เผยยอดเช็คเด้งในเดือน พ.ย.ลดลง ทั้งปริมาณและมูลค่าเช็คเป็นผลจากเศรษฐกิจเริ่มฟื้นตัวชัดเจน
27 ธ.ค. 2555

ธปท.เผยยอดเช็คเด้งในเดือน พ.ย.ลดลง ทั้งปริมาณและมูลค่าเช็คเป็นผลจากเศรษฐกิจเริ่มฟื้นตัวชัดเจน
ธนาคารแห่งประเทศไทย (ธปท.) รายงานปริมาณการใช้เช็คในระบบสถาบันการเงินงวดเดือน พ.ย. 2555 พบว่า การให้บริการเช็คทั้งระบบทั่วประเทศ ผ่านศูนย์เรียกเก็บเงินตามเช็คในเขตกรุงเทพฯปริมณฑลและสำนักหักบัญชีจังหวัด มีเช็คเรียกเก็บรวมทั้งสิ้น 6.02 ล้านฉบับ มีมูลค่า 3.22 ล้านล้านบาท เพิ่มขึ้น 7.97 แสนฉบับ หรือ 15.25% จากระยะเดียวกันของปีก่อน
ด้านมูลค่าเช็คเพิ่มขึ้น 6.66 แสนล้านบาท หรือ 26.1% จากระยะเดียวกันของปีก่อนที่มีมูลค่า 2.55 ล้านล้านบาท
ธปท.ระบุว่า ในจำนวนเช็คเรียกเก็บรวมทั้งระบบ มีเช็คคืนไม่มีเงินหรือเช็คเด้งจำนวน 5.95 หมื่นฉบับ ลดลง 8,938 ฉบับ หรือ 13.05% เมื่อเทียบกับระยะเดียวกันของปีก่อนที่มีเช็คเด้ง 6.85 หมื่นฉบับ โดยเช็คเด้งทั้งระบบมีมูลค่า 7,660 ล้านบาท ลดลง 770 ล้านบาท หรือ 9.13% เมื่อเทียบกับระยะเดียวกันของปีก่อนที่ 8,430 ล้านบาท 
สำหรับรายละเอียดเช็คเด้งแบ่งเป็นเช็คเด้งในเขตกรุงเทพฯ และปริมณฑล ที่เรียกเก็บผ่านศูนย์หักบัญชีอิเล็กทรอนิกส์มากที่สุด 3.55 หมื่นฉบับ คิดเป็นมูลค่า 5,110 ล้านบาท รองลงมาเป็นเช็คเด้งข้ามเขตสำนักหักบัญชี ที่เรียกเก็บผ่านระบบงานของ ธปท. 1.5 หมื่นฉบับ มีมูลค่า 1,080 ล้านบาท และเช็คเด้งที่เรียกเก็บผ่านเขตภูมิภาคที่เรียกเก็บผ่านสำนักหักบัญชีจังหวัดจำนวน 8,969 ฉบับ มีมูลค่า 1,470 ล้านบาท 
แหล่งข่าวสายระบบการชำระเงิน ธปท. เปิดเผยว่า สาเหตุสำคัญที่เช็คเด้งลดลงทั้งปริมาณเช็คและมูลค่าเช็คน่าจะมีผลจากการฟื้นตัวของเศรษฐกิจที่มีแนวโน้มกลับมาขยายตัวได้ดีขึ้นกว่าระยะเดียวกันของปีก่อนที่เคยมีปัญหาน้ำท่วมใหญ่เกือบทั่วประเทศที่เป็นศูนย์กลางเศรษฐกิจและการค้า ส่วนปริมาณการใช้เช็คโดยรวมที่ยังเพิ่มขึ้นอย่างต่อเนื่อง เพราะผู้ประกอบการเคยชินกับการใช้เช็คมาก กว่าการชำระด้วยวิธีอื่นๆ ปัจจุบัน ธปท.ส่งเสริมให้ใช้ระบบเคลียริงเช็คด้วยภาพเช็คไม่ต้องส่งเช็คฉบับจริง เพื่อความสะดวกและลดระยะเวลาการจ่ายเงินให้ได้ใน 1 วันทำการให้ได้ทั่วประเทศภายในปี 2556 นี้